**Rekomendācijas par darbībām, kuras jāveic, lai veicinātu efektīvu Eiropas Padomes Konvencijas par bērnu aizsardzību pret seksuālu izmantošanu un seksuālu vardarbību (Lanzarotes konvencija) ieviešanu**

**Lanzarotes komiteja:**

**Mudina puses** pārskatīt savus tiesību aktus, lai panāktu efektīvu bērnu aizsardzību pret situācijām, kad vardarbība tiek veikta, izmantojot varas pozīcijas (R1).

**Aicina puses** ietvert tiesību aktos skaidru norādi par iespējamu “vardarbību, kuru veikusi uzticības persona vai persona no ietekmes vai varas pozīcijām”, kā arī izvairīties no jebkādiem stingriem noteiktu situāciju uzskaitījumiem, jo tas rada risku, ka bērni citās situācijās netiks aizsargāti (R3).

**Aicina puses** pārskatīt savus tiesību aktus, lai iekļautu jēdzienu “uzticības loks”, kurā ietilpst paplašinātās ģimenes locekļi (arī jauni partneri), personas, kuras veic aprūpi (tostarp jebkāda veida pasniedzēji) vai kurām ir kontrole pār bērnu profesionālās darbības ietvaros vai brīvprātīgi (tostarp personas, kuras pieskata bērnus brīvajā laikā), kā arī jebkuras citas personas, kurām bērns uzticas (tostarp citi bērni) (R4).

**Aicina puses** pārskatīt savus tiesību aktus, lai vērstos pret jebkāda veida nopietnu kaitējumu bērnu dzimumneaizskaramībai, neierobežojot noziedzīgo nodarījumu uzskaitījumu tikai ar dzimumaktu vai līdzvērtīgām darbībām (R9).

**Mudina puses** pieņemt tiesību aktus vai veikt citus pasākumus, lai sadarbībā ar pilsonisko sabiedrību izstrādātu vai noteiktu mehānismus datu vākšanai vai koordinācijas punktus nacionālā vai vietējā līmenī ar mērķi novērot un izvērtēt kvantitatīvo datu vākšanu par bērnu seksuālo izmantošanu un seksuālo vardarbību kopumā, it īpaši par seksuālo vardarbību pret bērniem, kas veikta uzticības lokā (R13).

Ja noteikti mehānismi vēl nav izstrādāti, **aicina puses** šī mērķa sasniegšanai nodrošināt, ka esošie vispārējie datu vākšanas mehānismi spēj sniegt precīzus un uzticamus datus par seksuālo vardarbību pret bērniem, kas izdarīta uzticības lokā, iegūstot noteiktu informāciju no vispārējiem datiem par vardarbību (R14).

**Uzskata, ka pusēm** jāizstrādā nacionāla vai vietēja līmeņa sistēma, lai dažādos sektoros, kas attiecīgās situācijās var nonākt saskarsmē ar cietušajiem bērniem, reģistrētu datus par seksuālās vardarbības gadījumiem pret bērniem, kas notikuši uzticības lokā. Šādām administratīvajām datu vākšanas sistēmām jābūt izstrādātām tā, lai tās ļautu salīdzināt un pārbaudīt nacionālā līmenī savāktos datus, kā arī nepieļautu datu dublēšanos (R15).

**Aicina puses** rūpīgi izstrādāt un vēlāk arī ieviest vadlīnijas, kurās noteikts minimālais daudzums mainīgo lielumu un procedūru, ar kuru starpniecību jāapkopo dati par seksuālo vardarbību pret bērniem. Tas attiecīgi padarītu dažādās pusēs apkopotos datus starptautiski savietojamus un savstarpēji salīdzināmus (R16).

**Aicina puses** izdalīt datus atbilstoši cietušā bērna un likumpārkāpēja dzimumam, ja tas vēl netiek darīts (R17).

**Aicina puses** izstrādāt visaptverošu sistēmu ziņošanai par vardarbību pret bērniem, kas izdarīta uzticības lokā, šādi panākot, ka tiek ievākti pilnīgi dati (R18).

Lai paplašinātu savākto datu tvērumu un uzlabotu kvalitāti, **aicina puses** apsvērt iespēju ieviest datu vākšanas sistēmas, kurās specializēto centru līmenī, piemēram, bērnu mājās, būtu integrēti īpaši visaptverošas pārvaldības kontrolpunkti par vardarbību pret bērniem (R19).

**Aicina puses** norīkot nacionālu vai vietēju aģentūru, kurai tiktu dots uzdevums sagatavot periodiskus ziņojumus par savāktajiem datiem vai reģistrēt informāciju par seksuālo vardarbību pret bērniem, kas izdarīta uzticības lokā (R20).

**Aicina puses** nodrošināt nepārtrauktu izvērtējumu par izstrādāto mehānismu vai koordinācijas punktu darbības efektivitāti attiecībā pret spēju atspoguļot patieso situāciju attiecīgajos apstākļos un sniegt precīzus un uzticamus datus (R21).

**Uzskata, ka** gadījumā, kad seksuālo vardarbību izdarījusi kāda persona bērna uzticības lokā, cietušais bērns nonāk īpaši sarežģītā situācijā, jo jāziņo par noziegumu, ko paveikusi kāda persona, kurai bērns uzticējies, kuru bērns cienījis un, iespējams, mīlējis. Pusēm jāpievērš īpaša uzmanība šādai situācijai, jo tā var novest pie smagiem traucējumiem bērna ģimenes dzīvē un vispārējā labklājībā (R22).

**Uzskata, ka** cietušajiem bērniem jāsniedz informācija un padomi tādā veidā, kas ir piemērots viņu vecumam un briedumam, kā arī viņiem saprotamā valodā, izrādot iejūtību pret dzimumu un kultūru (R23).

**Uzskata, ka pusēm** jāpievērš uzmanība un pēc iespējas vairāk jāiedrošina koordinācija un sadarbība starp dažādām personām, kas kriminālprocesa laikā rīkojas bērnu labā vai sadarbībā ar tiem. Šī visaptverošā un starpdisciplinārā pieeja sniedz papildu atbalstu cietušajiem bērniem un dažos gadījumos nodrošina, ka iejaukšanās netiek veikta novēloti un pienācīgs atbalsts tiek sniegts nekavējoties pēc notikušā atklāšanas (R24).

**Aicina puses** nodrošināt, ka dažādām aģentūrām, kas ir iesaistītas koordinācijā un sadarbībā saistībā ar seksuālo vardarbību pret bērniem, ir atļauts pienācīgi dalīties ar personīgo informāciju (R25).

**Aicina puses** panākt, ka bērnu iespējams iztaujāt, iepriekš neinformējot vecākus/likumīgos aizbildņus vai nesaņemot viņu piekrišanu, visos gadījumos, kad pastāv pamatotas aizdomas par seksuālo vardarbību uzticības lokā un pastāv iemesls uzskatīt, ka vecāki/likumīgie aizbildņi varētu liegt bērnam atklāt informāciju par seksuālo vardarbību (R26).

**Uzskata, ka** saistībā ar seksuālo vardarbību uzticības lokā cietušā izņemšanu no ģimenes jāuzskata par galējas nepieciešamības procedūru, kuru nepieciešams skaidri definēt, nosakot izņemšanas nosacījumus un ilgumu (R27).

**Uzskata, ka** iejaukšanās pasākumiem un līdzekļiem, kas tiek izmantoti saistībā ar vardarbību ģimenē, tiek izmantotas citas darba metodes (*modus operandi*) nekā tām, kuras noteiktas seksuālās vardarbības pret bērnu gadījumos. Līdz ar to visos aizsardzības līdzekļos saistībā ar vardarbību ģimenē nepieciešams ietvert skaidru norādi par seksuālo vardarbību (R28).

**Aicina puses** atbalstīt pilsoniskās sabiedrības labo prakses piemēru apmaiņu, lai panāktu bērna labāko interešu principa ievērošanu, nosakot piemērotāko palīdzību bērniem, kuri cietuši no seksuālas vardarbības uzticības lokā (R29).

**Mudina puses**, kuras to vēl nav izdarījušas, veikt nepieciešamās likumdošanas vai citas darbības, lai personas, kuras ir tuvas cietušajam, nepieciešamības gadījumā varētu izmantot terapeitisko palīdzību, it īpaši neatliekamo psiholoģisko aprūpi (R30).

**Aicina puses**, nosakot cietušajam un viņa vai viņas tuvajiem cilvēkiem nepieciešamo atbalstu, ņemt vērā to, ka notikušā atklāšana nedrīkst nelabvēlīgi ietekmēt bērna un to ģimenes locekļu, kuri nav izdarījuši likumpārkāpumu, situāciju(R31).

**Aicina puses** skaidri nodalīt tiesību aktos un praksē: gadījumus, kad vecāku tiesības pārtrauktas kā pagaidu līdzeklis, lai pasargātu bērnu pirms tiesas lēmuma pieņemšanas par attiecīgā vecāka notiesāšanu, un gadījumus, kad vecāku tiesības atņemtas pēc tam, kad tiesa notiesājusi attiecīgo vecāku (R32).

**Aicina puses** veikt pasākumus, lai kontrolētu vai uzraudzītu personas, kuras notiesātas par seksuālu vardarbību, kas izdarīta, atrodoties bērna uzticības lokā (R33).

**Aicina puses** nodrošināt, ka īpašie pārstāvji un pagaidu (*ad litem*) aizbildņi tiek atbilstoši apmācīti un viņiem tiek sniegtas juridiskās zināšanas, lai nodrošinātu un aizsargātu cietušā bērna labākās intereses kriminālizmeklēšanas un tiesvedības laikā (R35).

**Aicina puses** izvairīties no situācijas, kad viena un tā pati persona veic gan advokāta, gan pagaidu (*ad litem*) aizbildņa funkcijas (R36).

**Aicina puses** nodrošināt cietušajam bērnam bezmaksas īpašo pārstāvi vai pagaidu (*ad litem*) aizbildni (R37).

**Aicina puses** nodrošināt, ka izmeklēšanas un tiesvedības laikā visiem bērniem neatkarīgi no vecuma ir pieejami aizsardzības līdzekļi, it īpaši gadījumos, kad vardarbība notikusi uzticības lokā (R38).

**Aicina puses** kriminālizmeklēšanas un tiesvedības laikā piemērotajos līdzekļos un procedūrās ņemt vērā tādas seksuālās vardarbības specifiku, kas izdarīta bērna uzticības lokā, lai nepadarītu bērna traumu vēl smagāku (R39).

**Aicina puses** nodrošināt, ka to tieslietu sistēma plašāk ietver specifiku saistībā ar bērniem kā cietušajiem, nevis tikai noziedzīgu nodarījumu izdarītājiem (R40).

**Aicina puses** organizēt cietušo bērnu iztaujāšanu bērniem draudzīgā vidē atstatus no telpām, kur parasti tiek veikta izmeklēšana vai iztaujāšana (piemēram, policijas, slimnīcas vai tiesas telpām), ievērojot labākos šīs nozares prakses piemērus, kā arī nodrošinot šādas vietas visā valsts teritorijā (R41).

**Aicina puses** nodrošināt, ka viss par bērnu iztaujāšanu atbildīgais personāls ir saņēmis atbilstošu kvalifikācijas apmācību (R42).

**Aicina puses** mainīt attiecīgās procedūras, lai tās ietver principus, ka bērna iztaujāšanu var veikt pēc iespējas drīzāk pēc noziedzīgā nodarījuma izdarīšanas, ierobežot iztaujāšanas ilgumu un iztaujāšanas reižu skaitu un ņemt vērā bērna vecumu un spēju noturēt uzmanību (R43).

**Aicina puses** mainīt attiecīgās procedūras, lai tajās būtu ietverts princips, ka gadījumos, kad ir absolūti nepieciešams cietušo bērnu iztaujāt vairāk nekā vienu reizi, ja iespējams un pieļaujams, to veic viena un tā pati persona tādos pašos apstākļos, kādi bija pirmās iztaujāšanas laikā(R44).

**Aicina puses** sniegt aizstāvībai iespēju apstrīdēt bērna izklāstu par notikušo iztaujāšanas laikā, uzdodot jautājumus, lai šādi varētu novērst nepieciešamību bērnam būt klātesošam tiesas zālē tiesvedības laikā (R45).

**Aicina puses** sistemātiski izmantot videoaprīkojumu, lai ierakstītu cietušo bērnu iztaujāšanas norisi vai dotu viņiem iespēju sniegt liecību attālināti tiesvedības laikā (R46).

**Aicina puses** uzskatīt cietušā bērna iztaujāšanas video ierakstus par pieņemamiem pierādījumiem (R47).

**Aicina puses** veikt visas nepieciešamās darbības, lai kriminālprocesa laikā nepieļautu jebkādu tālāku saskarsmi starp bērnu, kurš cietis no seksuālas vardarbības uzticības lokā, un aizdomās turēto, it īpaši iegūstot bērna liecību bez aizdomās turētā klātbūtnes un panākot, ka kriminālprocesa laikā cietušais bērns nesastopas aci pret aci ar aizdomās turēto (R48).

**Aicina puses**, izmantojot tiesību aktus vai pašregulējošu mehānismu pārbaudi, novērst, ka plašsaziņas līdzekļi pārkāpj cietušā bērna tiesības uz privātumu, atklājot vai publicējot personīgu informāciju vai datus, kas var tieši vai netieši atklāt bērna identitāti, it īpaši attēlus, bērna vai viņa vai viņas ģimenes detalizētus aprakstus, vārdus, adreses, audio un video ierakstus (R49).

**Aicina puses** nodrošināt bērniem, kas cietuši no seksuālas vardarbības uzticības lokā, bezmaksas juridisko palīdzību saskaņā ar tādiem pašiem vai atvieglotākiem nosacījumiem kā pieaugušajiem (R50).

**Aicina puses** nodrošināt bērniem, kas cietuši no seksuālas vardarbības uzticības lokā, tiesības uz tādu advokātu pārstāvību, kas ir izglītoti šajos jautājumos (R51).

**Aicina puses** sniegt bērniem, kas cietuši no seksuālas vardarbības uzticības lokā, palīdzību, tiklīdz krimināllietā ir pieņemts lēmums (R52).

**Aicina puses** piemērot bērniem, kas cietuši no cita veida seksuālās vardarbības, tādus pašus pasākumus, kas tiek īstenoti attiecībā pret bērniem, kas cietuši no seksuālas vardarbības uzticības lokā (R53).

**Aicina puses** pārskatīt apstākļus, kādos var noturēt slēgtu tiesas sēdi lietās, kurās izdarīta seksuāla vardarbība pret bērnu uzticības lokā, ņemot vērā šājā ziņojumā identificētās prakses (R58).

**Aicina puses** darīt visu iespējamo, lai cietušajiem bērniem nevajadzētu būt fiziski klātesošiem tiesvedības, tostarp pierādījumu sniegšanas, laikā, izmantojot piemērotas komunikācijas tehnoloģijas, lai dotu cietušajiem bērniem iespēju tikt uzklausītiem tiesas zālē bez nepieciešamības būt klātesošiem (R59).

**Aicina puses** nodrošināt visiem cietušajiem bērniem neatkarīgi no viņu vecuma tiesības tikt uzklausītiem tiesas zālē, esot vai neesot klātesošiem tajā (R60).

Gadījumos, kad bērna liecības sniegšanai nepieciešams, ka viņš vai viņa fiziski ierodas tiesā, **aicina puses** nodrošināt iespēju, ka iespējamais vainīgais tiek aicināts atstāt tiesas zāli, tajā pašā laikā pienācīgi ņemot vērā aizstāvības tiesības, kā arī taisnīgas un objektīvas tiesas principu (R61).

**Aicina puses** izvērtēt, kādēļ līdz šim neviena apsūdzētā juridiskā persona nav saukta pie kriminālatbildības par darbībām, kas aprakstītas konvencijas 26. pantā, kā arī atbilstoši noskaidrotajiem faktiem veikt nepieciešamās darbības, lai nodrošinātu, ka juridiskās personas var saukt pie atbildības arī praksē (R63).

**SVARĪGĀKĀS REKOMENDĀCIJAS NO ZIŅOJUMA PAR VISĀM PUSĒM**

**PAR KRIMINĀLO SODĀMĪBU SAISTĪBĀ AR SEKSUĀLO VARDARBĪBU PRET BĒRNIEM, KAS IZDARĪTA UZTICĪBAS LOKĀ**

**Lanzarotes komiteja:**

A. **Mudina puses** pārskatīt savus tiesību aktus, lai panāktu efektīvu bērnu aizsardzību pret situācijām, kad vardarbība tiek izdarīta, izmantojot varas pozīcijas.

B. **Mudina puses**, ja nepieciešams, pārskatīt savus tiesību aktus, lai skaidri definētu, ka tāda noziedzīga nodarījuma gadījumā, kad uzticības lokā izdarīta seksuāla vardarbība, vecuma ierobežojumam, lai iesaistītos seksuālās darbībās, nav nozīmes un spēka, spaidu vai draudu izmantošana nav noziedzīga nodarījuma sastāva elements.

**PAR DATU VĀKŠANU SAISTĪBĀ AR SEKSUĀLO VARDARBĪBU PRET BĒRNU, KAS IZDARĪTA UZTICĪBAS LOKĀ**

**Lanzarotes komiteja:**

C: **Mudina puses** pieņemt tiesību aktus vai veikt citus pasākumus, lai sadarbībā ar pilsonisko sabiedrību izstrādātu vai noteiktu mehānismus datu apkopošanai vai koordinācijas punktus nacionālā vai vietējā līmenī ar mērķi novērot un izvērtēt kvantitatīvo datu apkopošanu par bērnu seksuālo izmantošanu un seksuālo vardarbību kopumā, it īpaši par seksuālo vardarbību pret bērniem, kas veikta uzticības lokā.

**PAR BĒRNA LABĀKO INTEREŠU IEVĒROŠANU UN BĒRNAM DRAUDZĪGU KRIMINĀLPROCESA NORISI**

**Lanzarotes komiteja:**

D: **Uzskata, ka pusēm** jāizstrādā vai jānostiprina koordinēta un visaptveroša pieeja, ietverot visas attiecīgās iestādes un profesionāļus, kas iesaistīti kriminālprocesā, lai nodrošinātu bērna labāko interešu ievērošanu seksuālas vardarbības gadījumā.

E. **Šajā sakarā aicina puses** atbalstīt iesaistīto pušu, tostarp pilsoniskās sabiedrības, labās prakses piemēru apmaiņu, lai nodrošinātu, ka tiek ievērots bērna labāko interešu princips, nosakot piemērotāko palīdzību tiem bērniem, kuri cietuši no seksuālas vardarbības uzticības lokā.

F. **Aicina puses** kriminālizmeklēšanas un tiesvedības laikā piemērotajos līdzekļos un procedūrās ņemt vērā tādas seksuālās vardarbības specifiku, kas izdarīta bērna uzticības lokā, lai nepadarītu bērna traumu vēl smagāku.

G. **Uzskata, ka** apstākļos, kad notikusi seksuālā vardarbība uzticības lokā, cietušā izņemšanu no ģimenes jāuzskata par galējas nepieciešamības procedūru, kuras noteikumiem jābūt skaidri definētiem, nosakot izņemšanas nosacījumus un ilgumu.

H. **Aicina puses** darīt visu iespējamo, lai cietušajiem bērniem nevajadzētu būt fiziski klātesošiem tiesvedības, tostarp pierādījumu sniegšanas, laikā, izmantojot piemērotas komunikācijas tehnoloģijas, lai dotu cietušajiem bērniem iespēju tikt uzklausītiem tiesas zālē bez nepieciešamības būt klātesošiem.

I. **Mudina puses**, kuras to vēl nav izdarījušas, veikt veikt nepieciešamās likumdošanas vai citas darbības, lai personas, kuras ir tuvas upurim, nepieciešamības gadījumā varētu izmantot terapeitisko palīdzību, it īpaši neatliekamo psiholoģisko aprūpi.

J. **Aicina puses**, nosakot cietušajam bērnam un viņa vai viņas tuvajiem cilvēkiem nepieciešamo palīdzību, ņemt vērā to, ka notikušā atklāšana nedrīkst nelabvēlīgi ietekmēt bērna un to ģimenes locekļu stāvokli, kuri nav veikuši likumpārkāpumu.

**PAR KORPORATĪVO ATBILDĪBU**

**Lanzarotes komiteja:**

K. **Aicina puses** veikt nepieciešamās darbības, lai nodrošinātu, ka juridiskās personas var saukt pie atbildības arī praksē.

**DAUDZSOLOŠI LABĀS PRAKSES PIEMĒRI**

**Francijā** Nacionālajam apdraudēto bērnu novērošanas dienestam (*Observatoire national de l’enfance ne danger*) ir dots uzdevums ievākt no visiem valsts departamentiem datus, kas balstīti uz konkrētiem gadījumiem, par visa veida vardarbību pret bērniem un gadījumiem, kad bērni pamesti novārtā, tostarp ietverot arī datus par seksuālu vardarbību pret bērniem, kas izdarīta uzticības lokā (P1).

**Spānijā** sociālais dienests, skolas, veselības aprūpes pakalpojumu sniedzēji un policija visos reģionos ziņo par seksuālo vardarbību pret bērniem sociālās veselības centriem un sabiedriskajām organizācijām, kas atbildīgas par nepilngadīgo aizsardzību (tiek reģistrēta informācija par vecumu, dzimumu, vardarbības veidu, vardarbības smaguma pakāpi, ziņojuma izcelsmi un upura tautību). Veselības, sociālo pakalpojumu un līdztiesības ministrija sadarbībā ar autonomām kopienām administrē nacionālu tiešsaistes datubāzi, kurā iekļauti visi nodotie dati (Vienotais reģistrs par vardarbību pret bērniem (*Registro Unificado de Maltrato Infantil*). Visiem aizsardzības dienestiem ir piekļuve šim reģistram (P2).

**Eiropas Savienības** programmas DAPHNE III (Eiropas Komisijas Tieslietu ģenerāldirektorāts) ietvaros izstrādāts minimālais kopums ar mainīgajiem lielumiem un ievērojamām procedūrām, lai ievāktu datus par reģistrētajiem vardarbības pret bērnu gadījumiem. Šis rīks, kuru sauc “Saskaņota rīcība pret vardarbību pret bērniem un pamešanu novārtā, izmantojot minimālo datu kopumu” (*Co-ordinated Response to Child Abuse and Neglect (CAN) via Minimum Data Set (MDS)*), ir pieejams visām ieinteresētajām pusēm (P3).

**Islandē** *Barnahus* ievāc datus par seksuālo vardarbību pret bērniem, kas izdarīta uzticības lokā, iegūstot informāciju no tur veiktajām intervijām. Valsts bērnu aizsardzības aģentūra analizē šos datus jau kopš 2011. gada (P4).

**Bosnijā un Hercegovinā** “Drošās mājas” (*Medica Zenica*) ir nodibinājumi upuriem, kas cietuši no jebkādas vardarbības, un pieņem arī bērnus, kuri cietuši no seksuālas vardarbības. Bērniem drošajā mājā nodrošina terapeitisko palīdzību un palīdz sazināties ar attiecīgajām valsts iestādēm (policiju, sociālo dienestu, tiesu, prokuratūru, pašvaldības administrāciju un citām) un nevalstiskajām organizācijām, lai pilnībā izmantotu savas tiesības un apmierinātu vajadzības. Laikā, ko bērni pavada šajās mājās, viņi tiek iesaistīti arī izglītojošās un audzinošās darbībās (P5).

**Dānijā** vairākas bērnu mājas (*Børnehuse*) ir izveidotas tā, lai sniegtu valsts līmeņa ietvaru bērniem draudzīgai un starpaģentūru izmeklēšanai par vardarbību pret bērniem, tostarp seksuālo vardarbību. Tostarp obligāti jāziņo bērnu mājām par gadījumiem, kad iespējamas seksuālās vardarbības izmeklēšanā līdztekus pašvaldības iestādēm iesaistīta arī policija vai veselības aprūpes iestādes. Lai palīdzētu bērniem, bērnu mājās sadarbojas policija, prokuratūra, pilnvarotie veselības aprūpes speciālisti un pašvaldības iestādes. Šajā sakarā varas iestādes var apmainīties ar lietā esošo informāciju par privātiem jautājumiem saistībā ar bērna personīgajiem un ģimenes apstākļiem, ja šādu informācijas apmaiņu uzskata par nepieciešamu bērna veselībai un attīstībai (P6).

**Dānijā** cietušajam bērnam tiek sniegts vārds un telefona numurs kontaktpersonai policijā, ar kuru viņš vai viņa var sazvanīties un apspriest lietu (P7).

**Francijā** nacionālie likumi paredz, ka nevalstiskās organizācijas var palīdzēt bērniem tiesas sēdes laikā (P8).

**Islandē** bērnu māja (*Barnahus*) ir bērniem draudzīgs, starpdisciplinārs un starpaģentūru centrs, kurā zem viena jumta sadarbojas dažādi speciālisti un izmeklē iespējamu seksuālo vardarbību pret bērniem, kā arī sniedz cietušajiem bērniem pienācīgu palīdzību. Visas darbības tiek balstītas uz partnerību starp Valsts policiju, prokuratūru, Universitātes slimnīcu un vietējiem bērnu aizsardzības dienestiem, kā arī Valsts bērnu aizsardzības aģentūru, kura ir atbildīga par centra darbību. Bērnu mājas galvenais mērķis ir nepieļaut to, ka bērnu vairākas reizes intervē dažādas aģentūras atšķirīgās vietās (P9).

Tiek noteikti dažādi laika ietvari izņemšanai no ģimenes, tostarp neatliekama izņemšana, pagaidu un ilgtermiņa izņemšana, kā arī citas iespējas, piemēram, izņemšana uz nenoteiktu laiku (**Horvātija**) (P10).

2015. gada augustā **Portugālē** tika grozīts Bērnu aizsardzības likums, sniedzot tiesu iestādēm pilnvaras pēc sūdzības saņemšanas no Bērnu un jauniešu riska situācijās aizsardzības komitejas izņemt bērnu, kas cietis no seksuālas vardarbības, no viņa vai viņas ģimenes, nesaņemot piekrišanu no vecāka vai likumīgā aizbildņa, kurš norādīts vai turēts aizdomās par šāda nozieguma izdarīšanu pret bērnu (P11).

Tiek noteikts, ka izvietojuma veidam un iejaukšanās pasākumiem jābūt atbilstošiem vecumam un jāpievērš uzmanība tam, lai brāļi un māsas tiktu izvietoti kopā (**Rumānija**) (P12).

**Horvātijā** veselības aprūpes sistēma piedāvā tam vecākam, kurš nav veicis likumpārkāpumu, īpašu ārstniecību, piemēram, speciālista konsultācijas. Tas sniedz vecākam iespējas ne vien apspriest un pievērsties cietušajam bērnam, bet arī dalīties ar savām izjūtām par seksuālo vardarbību pret viņa vai viņas bērnu (P13).

Bērnu māja **Islandē** sniedz medicīnisku un psiholoģisku palīdzību bērnam un cietušā tuviniekiem. Nepieciešamības gadījumā Islande sniedz arī pagaidu mājvietu un finansiālu palīdzību (P14).

**Eiropols** organizē apmācības policijas darbiniekiem Eiropā un citviet, galvenokārt pievēršoties seksuālas vardarbības pret bērniem gadījumiem (P15).

**Horvātijā** policijas darbinieki, kuri norīkoti iztaujāt bērnus, sešas nedēļas tiek apmācīti par bērnu iztaujāšanas metodēm (P16).

**Islandē** cietušo bērnu iztaujāšanu uztic speciālistiem bērnu jautājumos, kuri ir apmācīti par tiesu ekspertīzes iztaujāšanas metodēm bērniem draudzīgā vidē (*Barnahus*) (P17).

Policistiem, kuri strādā **Luksemburgas** Valsts policijas Jaunatnes aizsardzības departamentā, ir jāpiedalās trīs nedēļas ilgā apmācību kursā Freiburgas Policijas akadēmijā (Vācijā), kas piedāvā starpdisciplināru programmu (nepilngadīgo krimināltiesības, bērnu psiholoģija, saziņa ar bērniem, sociāla rakstura jautājumi, noziegumu novēršana un kriminālistika). Pēc tam notiek divas nedēļas ilga apmācība, kas galvenokārt pievēršas tieši seksuālajai vardarbībai pret bērniem. Luksemburgas Valsts policijas Jaunatnes aizsardzības departaments organizē arī semināru par “kognitīvo uzklausīšanu” – īpašu iztaujāšanas metodi, ar kuras starpniecību tiek izveidotas pozitīvas attiecības starp bērnu un izmeklētāju, lai nepieļautu traumatizēšanu (P18).

**Beļģijā** tiek uzsvērta nepieciešamība ievērot bērna dabisko ritmu, neļaujot iztaujāšanu veikt vēlu vakarā vai naktī (P19).

**Francijā** nepilngadīgo tiesa (*Juges pour Enfants*) tiek iesaistīta visos gadījumos, kad ir pietiekams pamats uzskatīt, ka bērns ir cietušais. Nepilngadīgo tiesa var veikt civiltiesiskas darbības, kad bērnam nepieciešama aizsardzība. Nepilngadīgo tiesa ir pakļauta Augstākajai tiesai (*Tribunaux de Grande Instance*) un darbojas visā Francijas teritorijā. Līdztekus Francijas nacionālajos policijas spēkos (*brigades de protection des mineurs*) un nacionālajā žandarmērijā (*brigades de prévention de la délinquance juvenile*) ir izveidotas īpašas brigādes, lai risinātu jautājumus saistībā ar nepilngadīgajiem. Šīs brigādes ir atbildīgas par izmeklēšanu un cietušo bērnu (atkarībā no lietas apstākļiem, arī bērnu liecinieku) iztaujāšanu (P20).

Ja nepilngadīga persona **Beļģijā** ir cietusi no seksuālas vardarbības ģimenē, policijas darbiniekam jānodod nepilngadīgais apstiprinātam centram, kas strādā ar bērniem, kuri cietuši no sliktas apiešanās, Flāmu kopienā un “SOSenfant” komandām Valonijas-Briseles federācijā (14 apstiprinātas komandas). Pieņemšanas, konsultēšanas un informācijas sniegšanas funkcijas, sniedzot atbalstu cietušajiem kriminālprocesā, ir nodotas cietušo atbalsta dienestam, kas ir pakļauts prokuratūrai un tiesai un darbojas kopš 1993. gada, taču 1999. gadā tika iekļauts Tiesu nama departamentā (*Service des maisons de justice*) (dienesta pienākumi ir definēti vienotajā dokumentā Nr. 16/2012, ko 2012. gada 12. novembrī izdevusi Tieslietu ministrija un Valsts prokuroru koledža, kas pakļauta apelācijas instances tiesai saistībā ar cietušo pieņemšanu kriminālvajāšanas departamentos un tiesās). Cietušo atbalsta dienests ir atbildīgs par visaptverošas palīdzības sniegšanu cietušajiem un viņu ģimenes locekļiem, bet īpaši par informēšanu saistībā ar viņu lietu visas tiesvedības gaitā (no sūdzības iesniegšanas līdz soda izpildei) (P21).

**Horvātijā** Melnkalnes un “bijušās Dienvidslāvijas Republikas Maķedonijas” akvokātiem, kas norīkoti pārstāvēt bērnus, jābūt apstiprinātām zināšanām par bērnu tiesībām (P22).

**Austrijā** bērni liecinieki tiek iztaujāti tādā veidā, lai izvairītos no sekundārās traumatizēšanas. Šāda iztaujāšana notiek atsevišķā telpā bez iesaistīto pušu klātbūtnes (it īpaši – apsūdzētā), turklāt pastāv iespēja, ka iztaujāšanu veic nevis tiesnesis, bet gan psihologs. Gadījumos, kad bērnam lieciniekam ir mazāk nekā 14 gadi, šī prasība pat ir obligāta (Kriminālprocesa kodeksa 165. pants) (P23).